दीपावली प्रकाश पर्व है क्योंकि मनुष्य का समूचा जीवन ही अंधकार से प्रकाश की यात्रा है। दीपावली तो उसके आत्मावलोकन की बानगी भर है। प्रकाश का मतलब जगमगाना और जीवन का मतलब जानना है। वेदांत का स्पष्ट मत है कि जीवन कुछ प्राप्त करने के लिए नहीं, कुछ जानने के लिए है। कुछ जानने अर्थात जिज्ञासु बने रहने का यह भाव ही प्रकाश पथ की ओर अग्रसर होना है। ‘तमसो मा ज्योतिर्गमय’ और ‘असतो मा सद्गमय’ की वैदिक प्रार्थना भी इसी ओर इशारा करती है।